Marianne Jelved (RV), 2011-05-10:
Jeg vil tage udgangspunkt et lidt andet sted som indledning for at påpege den i virkeligheden historisk stærke udvikling, der sker i det internationale samfund.
Jeg vil gøre det med det konkrete billede, at vi er borgere i det nationale samfund Danmark – vi, der er til stede her i Folketingssalen – men vi er også unionsborgere i Den Europæiske Union, og vi er verdensborgere i FN-regi.
Og vi har faktisk rettigheder og pligter på alle tre demokratiske niveauer.
Det er et udtryk for en internationalisering, hvor vi landene imellem oplever en stigende gensidig afhængighed og et stigende behov for samarbejde og fælles løsninger på en lang række områder.
I den verden vokser vores børn op, og derfor er det jo fuldstændig afgørende, at vi også forbereder vores børn og unge mennesker til den internationale dimension, der er vigtig i vores liv, og som vi faktisk skal blive bedre til at håndtere, bedre til at blive bevidste om.
Derfor er det også klart en del af folkeskolens stofområde, vi taler om her.
Det betyder også, at vi skal prøve at konkretisere den internationalisering og vende os til de mange forskellige slags niveauer, vi er borgere på, så vi bliver bedre til at håndtere de forskelle og ligheder, der er imellem os.
Derfor er det afgørende vigtigt for Det Radikale Venstre, at vi er indstillet på at give folkeskolen bedre muligheder, end den har i dag.
Jeg anerkender de forsøg, der er i gang, det er slet ikke det, men nu skal vi altså også til noget handling, der gælder alle folkeskolerne.
Det vil sige, at jeg synes, det er vigtigt, at vi får engelsk gjort til så godt et sprog, at vi kan tale om, at vi faktisk er tosprogede i Danmark alle sammen.
De talte engelsk med deres lærere, og de talte dansk med hinanden, og de havde en fantastisk flot engelsk udtale.
Der skal i virkeligheden så få greb til.
Jeg noterer også, at der er et stærkt ønske fra Dansk Industri og KL om, at alle timer i en folkeskole skal kunne være på engelsk, og jeg synes også, at det er rigtig vigtigt, at man skal kunne gå til eksamen på et andet sprog end dansk ved folkeskolens afgangsprøve.
Det er jo særlig vigtigt for forældre, der ikke regner med at være her hele deres liv, men kun i en begrænset årrække.
Jeg synes også, det er rigtig vigtigt, at vi giver mulighed for at styrke fremmedsprogsundervisningen i Danmark.
Vi anerkender i Det Radikale Venstre, at det ikke ser så lovende ud nu med hensyn til unge, der har flere fremmedsprog som deres kvalifikationer, og derfor er vi meget indstillet på at lade fremmedsprogsundervisningen starte tidligere, end den gør i dag, og dermed også lade et tredje fremmedsprog være en mulighed fra 7. klasse.
Det ville også give mulighed for at lade skolerne og kommunerne være mere fritstillede med hensyn til, hvilket tredje fremmedsprog man i givet fald vil tilbyde på de enkelte skoler, hvilket Venstres ordfører også bakkede op omkring.
Vi er, som fru Charlotte Dyremose gjorde opmærksom på, allerede på læreruddannelsesniveau i gang med at styrke den internationale dimension i uddannelsesforløbet.
Jeg synes også, jeg vil appellere til, selv om der er økonomi bag det, at partierne i regeringen, dvs. Venstre og Konservative, overvejer, hvordan vi skal bære os ad økonomisk med at indpasse flere internationale gymnasier som muligheder rundtom i landet.
Jeg synes, det må give stof til eftertanke, at de to borgerlige partier fra erhvervslivets side må mødes med de samme meldinger, som vi får fra den anden side af Folketingssalen, nemlig behovet for, at virksomhederne kan tilbyde deres udenlandske medarbejdere, at deres børn og unge mennesker kan gå på kvalificerede internationale skoler i Danmark.
Det er simpelt hen det mindste, vi kan gøre, når vi samtidig alle er enige om, at vi skal kunne tiltrække kvalificeret international arbejdskraft.
Det er jo sådan, at de danske familier, der rejser ud i verden for at være arbejdsstyrke andre steder i verden end i Danmark, også gør, hvad de kan, for at få pladser på internationale skoler til deres børn.
Derfor vil jeg også godt citere fra et sted i bemærkningerne til forslaget, nemlig fra nogle referater af den seneste rapport fra Rådet for Internationalisering af Uddannelserne, hvor det af rådet påpeges
: »… at hvis internationaliseringen skal komme alle til gode og ikke blot være forbeholdt de bogligt stærke, er der behov for en markant kursændring, så den internationale dimension for alvor bliver en naturlig del af skolens virke og elevernes hverdag.« Det er altså et råd nedsat af regeringen, der kommer med den her anbefaling.
Det synes Det Radikale Venstre er noget af det mest centrale at få frem, så vi tager ansvar for, at det her ikke kun er for dem, der er gode til sprog, eller dem, der er gode til det boglige,
men at vi simpelt hen tager fat i de dimensioner, der gør, at vi kan få alle børn og unge med.
Derfor er hele arbejdet med it og sociale medier jo et oplagt fokuspunkt af mange grunde, men også på grund af, at man kan skabe den mulighed for, at det kan bredes ud til alle eleverne –